เดินหน้าช่วยเหลือพื้นที่ประสบอุทกภัยท้ายเขื่อนเจ้าพระยาอย่างต่อเนื่อง พระนครศรีอยุธยา อ่างทอง
นายประพิศ จันทร์มา อธิบดีกรมชลประทาน เปิดเผยว่า ฝนที่ตกสะสมต่อเนื่องในช่วงสัปดาห์ที่ผ่านมา ส่งผลให้มีน้ำท่วมขังในพื้นที่ลุ่มต่ำนอกคันกั้นน้ำ โดยเฉพาะบริเวณ จังหวัดพระนครศรีอยุธยา มีน้ำท่วมขังพื้นที่ลุ่มต่ำ รวม 5 อำเภอ ได้แก่ อำเภอบางบาล บางประหัน เสนา ผักไห่ และอำเภอท่าเรือ โดยโครงการส่งน้ำและบำรุงรักษามหาราช ติดตั้งเครื่องสูบน้ำ 8 เครื่อง เร่งสูบน้ำจากคลองระบายใหญ่มหาราช 3 ลงสู่แม่น้ำเจ้าพระยาที่ประตูระบายน้ำ บางกุ้ง โครงการส่งน้ำและบำรุงรักษาผักไห่ ติดตั้งเครื่องสูบน้ำบริเวณแม่น้ำน้อยอีก 12 เครื่อง เร่งระบายน้ำออกจากพื้นที่สำหรับพื้นที่จังหวัดอ่างทอง มีน้ำท่วมขังพื้นที่ลุ่มต่ำและบ้านเรือนริมฝั่งแม่น้ำน้อยนอกคันกั้นน้ำ รวม 2 อำเภอ ได้แก่ อำเภอป่าโมก และอำเภอวิเศษชัยชาญ โครงการส่งน้ำและบำรุงรักษายางมณี ติดตั้งเครื่องสูบน้ำเคลื่อนที่ จำนวน 1 เครื่อง เร่งระบายน้ำบรรเทาอุทกภัยในพื้นที่ให้กลับเข้าสู่ภาวะปกติโดยเร็ว จึงได้กำชับโครงการชลประทานในพื้นที่ เฝ้าระวังติดตามสถานการณ์น้ำท่าอย่างใกล้ชิด พร้อมบริหารจัดการน้ำให้เหมาะสมและสอดคล้องกับสถานการณ์น้ำในแต่ละพื้นที่ จัดเตรียมเครื่องจักร เครื่องมือ เครื่องสูบน้ำ ให้พร้อมช่วยเหลือประชาชนได้ทันทีและประชาสัมพันธ์แจ้งเตือนสถานการณ์น้ำให้ประชาชนในพื้นที่รับทราบอย่างต่อเนื่อง เพื่อเตรียมรับสถานการณ์น้ำที่อาจส่งผลกระทบต่อประชาชนได้